再登斗野亭路舊韵寄太虛
作者：李之儀
朝代：宋

paragraphs: 北舟攬黄氏，楚楚不自平。
故步聊低回，新月微風清。
蛙聲語莫下，泡湧浮修甍。
何在超世游，翳路情難傾。
西堂夢不到，春草還復生。
長年浸枯枿，有時懷層城。
適從吳兒炊，又作淮人烹。
皇皇徧諸侯，吾人愧安行。
獨抱照乘姿，花枝似相明。
拂衣歸待旦，南州逢顧榮。